**Р Е Ц Е Н З И Я**

**на научните трудове и учебната дейност**

**На гл. ас. д-р Биляна Красимирова Туманова - Рангелова**

**Представени за участие в конкурс за заемане на академичната длъжност „доцент” по професионално направление 1.3. Педагогика на обучението по физическо възпитание и спорт – плуване, обявен в ДВ, бр. 35 от 18.04.2023 година.**

Изготвил: доц.д-р Антон Александров Хиджов

 **Данни за процедурата по конкурса**

 Конкурсът е обявен в Държавен вестник бр. 35 от 18.04.2023 година, по професионално направление 1.3. Педагогика на обучението по /Физическо възпитание и спорт – плуване/, за нуждите на Департамента по спорт при СУ „Св. Климент Охридски”.

 При обявяване и провеждане на конкурса не са допуснати нарушения, като процедурата отговаря на изискванията на ЗРАСРБ, на Правилника за прилагане на ЗРАСРБ и на Правилника за условията и реда за придобиване на научни степени и заемане на академични длъжности на СУ „Св. Климент Охридски”.

 За участие в конкурса са подадени документи от един кандидат –гл. ас. д-р Биляна Красимирова Туманова - Рангелова, преподавател в катедра „Индивидуални спортове и рекреация” в Департамента по спорт на СУ „Св. Климент Охридски”.

**Биографични данни, образование и научна квалификация на кандидата.**

Кандидатът за академичната длъжност „Доцент”гл.ас. д-р Биляна Рангелова е родена на 23.04.1985 година.

През 2007 година придобива бакалавърска степен в Национална спортна академия „В. Левски” със специалност Треньор по синхронно плуване, а през 2008 година придобива Магистърска степен по Спортна журналистика в НСА.

През 2018 година защитава дисертационен труд на тема „Ефектът от адаптирана програма по плуване при бебета”за придобиване на ОНС „Доктор” по професионално направление 1.3. Педагогика на обучението по /Методика на обучението по физическо възпитание и спорт – плуване/.

В богатият си професионален път кандидатката е заемала следните длъжности:

|  |
| --- |
| 1994- 2001 Състезател по плуване, Републикански шампион, Кандидат майстор на спорта - Плувен клуб „Левски“ |
| 2003 – 2005 - Треньор по плуване – ОДЗ №5 |
|  |
| 2012- 2016 - Хоноруван преподавател по плуване – СУ „Св. Климент Охридски”от 2012 - Треньор по плуване - Обучение по плуване на бебета |

През 2016 година печели конкурс за Асистент по плуване към Катедра „Индивидуални спортове и рекреация” при Департамента по спорт на СУ „Св. Климент Охридски”, а през 2019 конкурс за Главен асистент по същата специалност.

Биляна Рангелова е една от най-изявените ни състезателки в плувните спортове в които е печелила множество спортни отличия. Ето и кратък списък на спортните й- постижения:

2000 – Кандидат майстор на спорта

2017 - Треньор на годината за СУ

2016 – 3 място отборно в ЛУ по плуване

2017 – 3 място отборно в ЛУ по плуване

2018 – 3 място отборно в ЛУ по плуване

2019 - 3 място отборно в ЛУ по плуване

2020 – 2 място отборно в ЛУ по плуване

2021 – 3 място отборно в ЛУ по плуване.

2022 – 3 място отборно в ЛУ по плуване

2023 – 4 място отборно в ЛУ по плуване

Д-р Рангелова е участвала в множество проекти сред които особено впечатление правят научно-изследователски проект по национална програма “млади учени и пост докторанти“, член на научно-изследователски проект по национална програма “млади учени и пост докторанти“, научно-изследователски вътрешен проект „Изследване на образователната среда за осигуряване на качествено обучение по физическо възпитание и спорт (ФВС) в средното училище“, и проекта „Иновативно обучение в спортната педагогика чрез разработване на образователни карти за спорт и здравно образование“. Необходимо е да отбележим и дейността на кандидатката като доброволец в такива организации като „Спешъл олимпикс” България /Организация за работа с хора с ментални проблеми/ и Фондация „Воден път”.

Биляна Рангелова участва активно и в дейността на академичната общност като от 2021 година е член на Атестационната комисия към Департамента по спорт, от 2016 е отговорник за спорта на Факултет Педагогика към СУ. Взима активно участие в спортните прояви на ДС по плажен тенис и ски алпийски дисциплини и е един от основните организатори на летните и зимни учебно спортни практики на Департамента по спорт.

**Научноизследователска дейност**

Представената за конкурса справка за научноизследователската продукция по наукометрични показатели на д-р Рангелова отговоря на националните изисквания по чл. 26 от ЗРАСРБ.

За участие в конкурса за академичната длъжност „Доцент” кандидатката представя общо 16 научни труда, които по вид се разделят в следните категории:

* Монография- 1бр. ( №1)
* Книга-1бр. (№2)
* Статии в научни списания- 3бр. (№4, 9,10)
* Статии и доклади в сборници от научни форуми- 11бр. (№ 3, 5, 6, 7, 8, 11, 12, 13, 14, 15, 16)

От посочените по-горе общо 16 научни трудове, 3 са публикувани в чужбина.

Впечатляващо е участието на автора в трудовете като авторският дял в публикациите е както следва:

* Самостоятелни- 12
* Водещ автор- 3
* Втори автор- 1
* От 16 научни труда- 14 са на български език, 2 са на английски език.

Представената от гл.ас.д-р Биляна Рангелова научна продукция напълно отговаря на изискванията за заемане на академичната длъжност „Доцент” като покрива минималните изисквания за точките по отделните групи показатели представяйки продукция за 420 точки.

Високо оценявам монографичния труд на гл.ас. д-р Рангелова на тема: „Подобряване на някои физиологични показатели и двигателни качества сред студенти чрез средствата на плувния спорт”. Университетско издателство „Св. Климент Охридски“, С. 2023. ISBN 978-954-07-5694-3. Той е разработен на 119 страници и са проучени 88 литературни източника на кирилица и латиница.

Монографичният труд е разработен в следните раздели – Постановка на проблема; Концептуална рамка; Плуването като средство за подобряване на някои физиологични показатели и двигателни качества; Емпирично изследване и програма по плуване за подобряване функциите на дихателната система, силата на горните крайници и раменния пояс, както и подобряване на гъвкавостта в раменните стави; Заключение и Литература.

Значителен принос на монографичния труд представлява четвъртата част озаглавена „Програма по плуване за подобряване на някои физиологични показатели и двигателни качества''. Тук е изложена целта на програмата, описани са средствата, методическите изисквания и нейните предимства. Предложения модел за обучение по плуване включва четири годишна програма.

Представеният в монографията изследователски материал има научноинформационен характер с цел да запознае читателите, които се интересуват от поставения въпрос, с научните постижения в тази област, да задълбочи интереса им към собствени търсения и целенасочена научна дейност по тези проблеми и да стимулира опитите им за тяхното приложение в непосредствената педагогическа дейност. Предназначено и адресирано е към учещите и работещите в областта на спорта и особено към онези, които имат специален интерес към спорта плуване.

Значителен интерес представлява издадената от кандидатката «Книга за плуването» в съавторство с проф. Туманова.

Книгата въвежда аудиторията в света на плуването във всичките му аспекти на прилагане. Структурирана е в отделни раздели, представляващи програми за обучение и тренировка в нестандартните възрастови групи – бебета и възрастни хора, както и хора със специални нужди. Обемът е от 160 страници.

Представената научна продукция може да бъде разпределена в следните тематични направления:

* Физическо възпитание и спорт в образователната система – статии номера 1, 4, 5 и 11.
* Адаптирана програма по плуване за бебета – номера 2, 3, 9, 10, 12 и 13
* Плуването като умение и необходимост - превенция за здраве – 2 и 16

**Научни приноси**

В предложените за рецензиране научни трудове са публикувани основните резултати от проведените собствени и колективни изследвания, които обогатяват научното познание в българската научно-приложна литература от областта на физическото възпитание и спорт.

***Теоретичната стойност*** на представените трудове може да се сведе до следното:

* Обогатява се знанието за спорта плуване, като двигателна активност, чрез изследване на лица с различна квалифицация - от практикуване с рекреационна същност до студентски спорт.
* Концептуализирана е идеята за спорта плуване в областта на образователната сфера, като двигателна активност за целия живот. – познавателно и дългосрочно.
* Разработени са модели от методични единици (упражнения) за различни мускулни групи, двигателни качеста и физиологични показатели, важни за плуването като активност.
* Изследван е спорта плуване в исторически аспект, като е отделено специално място на появата и развитието му във ВУ.

От направеното представяне на изследванията, могат да бъдат изведени някои по-важни ***научни-приложни приноси:***

1. Представени са оригинални данни, показващи важната роля на редовната двигателна активност, в частност плуването за профилактика и за укрепването на здравето при всички възрастови групи. Принос към общите усилия на Европейския съюз да повиши нивото на физическа активност сред цялото европейско население.

2. В областта на професионалната подготовка на спортно-педагогически кадри е обогатена теорията за заниманията по „Спорт – плуване“, като „Изборно – задължителна“ форма на обучение във висшите училища с неспортна насоченост.

3. Направени са важни обобщения и заключения на базата на сравнението и анализа. Разработените и апробирани научни изследвания са авторски, оригинални и иновативни. Научните търсения в представените публикации обогатяват и осъвременяват теорията и практиката на дисциплината плуване. Постигнатите резултати и изводите направени от тях, са допълнение към теорията и методиката на ФВС.

 **Заключение**

От анализа на научните трудове на гл. ас. д-р Биляна Рангелова прави впечатление високото ниво на компетентност и коректния анализ и интерпретация на научните резултати.

Д-р Рангелова е уважаван преподавател с богата практическа и много добра теоретическа подготовка. Ползва се с изключителен авторитет както в плувните среди, така и в системата на висшето образование. Тя е пример за спортен педагог, който съчетава успешно научно изследователската дейност с конкретната преподавателска работа.

Въз основа на изложеното и очевидните качества на кандидата, с убеденост препоръчвам на уважаемото научно жури да присъди на гл.ас. д-р Биляна Красимирова Туманова - Рангелова академичната длъжност „Доцент” по професионално направление 1.3. Педагогика на обучението по физическо възпитание и спорт - плуване към катедра „Индивидуални спортове и рекреация” на Департамента по спорт на СУ „Св. Климент Охридски”

08.07.2023 г.

София доц. Антон Хиджов д-р: